Gautengse skole gereed: 16 000 nog nie geplaasArgieffoto Terwyl Gautengse skole gereed maak om Woensdag ŉ groot aantal nuwe leerders te ontvang het meer as 16 000 leerlinge nog nie plek in ŉ skool nie. Panyaza Lesufi, LUR vir onderwys in Gauteng, het Dinsdag tydens ŉ mediakonferensie bekend gemaak dat die departement ŉ totaal van 282 823 aanlyn aansoeke vir gr. 1‑ en gr. 8-leerlinge ontvang het. Volgens Lesufi is 266 613 (94,3%) van leerders geplaas terwyl 16 210 (5,7%) aansoekers nie op aanbiedinge gereageer het nie. Die departement het van 28 November af laat aansoeke aanlyn aanvaar met slegs 1 068 skole wat nog plek gehad het. Volgens Lesufi is daar nog 863 skole wat plek het vir onmiddellike plasing. Die departement het ŉ totaal van 24 228 laat aansoeke ontvang. Lesufi het gesê alle distrikte word tans as inloopsentrums hanteer om ouers te help met aansoeke van 7 tot 31 Januarie. Hy het gesê die departement doen alles in sy vermoë om seker te maak alle leerlinge word geplaas. “Ondanks die hoë volume laat aansoeke doen beamptes alles in hul vermoë om te verseker dat aansoekers bygestaan en sonder vertraging geplaas word.” Lesufi het intussen ook die van die geleentheid gebruik gemaak om al die gr. R‑ en die sowat 140 000 gr. 1-leerlinge te verwelkom.